 NA RICHARD MUNGUTI UCHAGUZI wa viongozi katika makanisa yote ya dhehebu la Africa Inland Church (AIC) ambao ungeanza Novemba 12, 2023, umesimamishwa na Mahakama Kuu. Akipiga breki uchaguzi huo wa makanisa ya AIC, Jaji Lawrence Mugambi alisema wadhifa wa Askofu wa Eneo (ACC) haukutangazwa wazi ilhali Maaskofu wanaohudumu katika nyadhifa hizo wanafaa kuchaguliwa upya. Katika kesi iliyoratibishwa kuwa ya dharura, Jaji Mugambi aliwaamuru walalamishi watano waliowasilisha kesi hiyo wamkabidhi Askofu Mkuu wa AIC Kasisi Abraham Mulwa nakala ya kesi waliyoshtaki pamoja na agizo la kusitisha uchaguzi huo katika muda wa siku tatu. Walalamishi waliowasilisha kesi hiyo ni Kasisi Stephen Melly ambaye pia ni Mwenyekiti wa Chebisaas District Church Council (DCC), Pasta Dan Saat, Barnabas Sergon, Meshack Rutto, na John Maritim. Jaji Mugambi alifahamishwa endapo uchaguzi huo utaendelea haki haitatendeka kwa vile baadhi ya maaskofu wanaosimamia maeneo-ACC-wamekamilisha vipindi vyao vya kuhudumu lakini wamekwamilia katika nyadhifa hizo. Walalamishi hao wamewashtaki Askofu Mkuu Mulwa, Naibu Askofu Mkuu Kasisi Paul Kirui, Mwekahazina Mkuu Bw Samuel Gichuhi, na Katibu Msimamizi Kasisi John Kitala. Walalamishi walimweleza Jaji Mugambi katika utaratibu wa uchaguzi wadhifa wa Askofu wa Eneo (ACC) haukutangazwa huku wakiomba mahakama iamue kwamba wanaohudumu katika nyadhifa hizo wanastahili kuchaguliwa upya. Walalmishi hao wanadai Kasisi Kitala hakutangaza wazi nyadhifa za maaskofu hao wa maeneo ACC. Mahakama ilielezwa maaskofu hawa wanataka kujishinikiza katika nyadhifa hizo pasi kuchaguliwa. Pia walalamishi hao walimweleza Jaji Mugambi kwamba uchaguzi huo umekumbwa na kasoro tele na “unafaa kusimamishwa hadi pale utaratibu muafaka utakapofuatwa.” Chaguzi za kamati mbali mbali zilikuwa zimeorodheshwa kuendelea kati ya Novemba 12, 2024, hadi Januari 11, 2024, ambapo wanachama wa Baraza Kuu (CCC) la AIC watakapochaguliwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  